Okresná prokuratúra Košice I 
Mojmírova 5, 041 47 Košice 1 	

Sp. zn. : 1 Pv 196/14/8802	Košice I, 3.6.2014
EEČ : 2-63-203-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Košiciach dňa 20.03.2013 v čase o 06.45 hod. v byte na ul. Varšavskej č. 21, vošiel do spálne svojich rodičov, kde chytil svoju matku XXXXX, nar. XXXXX za nohy a stiahol ju z postele so slovami „ daj mi 2,50 €, lebo ťa dobijem až zmodreješ “, pričom sa jej snažil vykrútiť ruky dozadu, čo sa mu nepodarilo a následne ju zdvihol zo zeme a oprel o stenu a povedal jej „ daj mi peniaze, lebo Ťa zabijem “, načo poškodená XXXXX mu dala požadovanú sumu, čím takto svojim konaním vzbudil u nej dôvodnú obavu o svoj život a zdravie

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
Uznesením policajného orgánu Obvodného oddelenia PZ XXXXX - XXXXX zo dňa 20.03.2014, sp. zn. ORP-XXXXX bolo začaté trestné stíhanie a súčasne vznesené obvinenie XXXXX pre prečin nebezpečné vyhrážanie podľa § 360 ods. 1, ods. 2 písm. a, b / Trestného zákona, ktorého sa mal dopustiť tak, ako je to uvedené vo výrokovej časti tohto uznesenia.

Obvinený sa ku skutku kladenému mu za vinu pri svojom prvom výsluchu nepriznal, jeho spáchanie si nepamätá, nakoľko v čase spáchania skutku bol pod vplyvom alkoholu, teda nemá  žiadnu vedomosť o tom, že sa matke - poškodenej XXXXX vyhrážal, avšak pri svojom ďalšom výsluchu zo dňa 28.05.2014 po zmene výpovedi poškodenej XXXXX a XXXXX uviedol, že sa nijakým spôsobom nevyhrážal zabitím ani žiadnou ujmou na zdraví poškodenej .  

V priebehu vyšetrovania boli po vznesení obvinenia opätovne vypočutí svedok - poškodená XXXXX dňa 01.04.2014 a svedok XXXXX dňa 28.05.2014, pričom v oboch  svedeckých výpovediach došlo ich v zmene, oproti ich predchádzajúcim výpovediam.

Svedok - poškodená XXXXX vo svojej výpovedi uviedla, že skutočnosti, ktoré uviedla vo svojej prvej výpovedi dňa 20.03.2014  nie sú pravdivé, pretože obvinený  XXXXX sa jej nijakým spôsobom nevyhrážal zabitím ani inou ujmou na zdraví, ona mu dala peniaze dobrovoľne, z jeho správania nemala strach, ani obavu o svoj život a zdravie. Zároveň uviedla, že políciu volala na obvineného XXXXX z dôvodu, že sa už nemohla pozerať, ako si ničí život kvôli alkoholu. 

Svedok XXXXX vo svojej výpovedi uviedol, že skutočnosti, ktoré uviedol vo svojej výpovedi dňa 21.03.2014 nie sú pravdivé, nakoľko on videl, že poškodená leží v spálni na zemi, ale on nevidel ani nepočul, aby sa jej obvinený vyhrážal zabitím alebo inou ujmou na zdraví. 

	Svedok  - poškodená XXXXX a svedok XXXXX zároveň uviedli, že svoje prvotné zápisnice o výsluchu podpísali, ale ich neprečítali a skutočnosti tam uvedené sa nezakladali na pravde. 

	Z vyššie uvedených skutočnosti, hlavne z výpovedi poškodenej XXXXX a XXXXX, ktorí nezotrvali na svojich pôvodných výpovediach, vyplýva, že sa obvinený XXXXX nevyhrážal zabitím, ani spôsobením inej ujmy na zdraví poškodenej.

S poukázaním na vyššie uvedené zistenie je preukázané, že sa skutok nestal a preto bolo potrebné trestné stíhanie proti obvinenému XXXXX zastaviť. 

Podľa § 215 ods. 1 písm. a / Tr. poriadku prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestné stíhanie.

Keďže výsledky vyšetrovania nepotvrdili, aby došlo ku skutku, pre ktoré bolo začaté trestné stíhanie a vznesené obvinenie XXXXX, bolo potrebné rozhodnúť tak, ako je uvedené vo výroku tohto uznesenia.

Poučenie:
Proti  tomuto  uzneseniu  je  prípustná  sťažnosť, ktorú  môže  podať  obvinený a poškodený. Sťažnosť má odkladný účinok / § 215 ods. 6 
Tr. poriadku /. Sťažnosť sa podáva u orgánu, proti ktorého uzneseniu smeruje a to do 3 dní od oznámenia uznesenia / § 187 ods. 1 Tr. 
poriadku /. 

Mgr. Jozef Stanko
prokurátor